b'\n_START_ARTICLE_\nButanojska kislina\n_START_SECTION_\nKemijske lastnosti\n_START_PARAGRAPH_\nMaslena kislina je kratkoveri\xc5\xbena ma\xc5\xa1\xc4\x8dobna kislina, ki se pojavlja v naravnih ma\xc5\xa1\xc4\x8dobah in oljih zlasti v obliki estrov. Trigliceridi z masleno kislino predstavljajo okoli 3\xe2\x80\x934\xc2\xa0% masla. Ko maslo postane \xc5\xbealtavo, se maslena kislina zaradi hidrolize sprosti iz trigliceridov in zaznamo neprijeten vonj. Je \xc5\xa1ibka kislina z vrednostjo pKa 4,82 (podobno kot ocetna kislina, pri kateri je pKa 4,76). Maslena kislina se v \xc4\x8disti obliki nahaja pri sobnih razmerah v obliki brezbarvne kapljevine, ki se zlahka me\xc5\xa1a z vodo, etanolom in etrom. Od vodne faze jo lahko lo\xc4\x8dimo z dodatkom soli, na primer kalcijevega klorida._NEWLINE_Strukturni izomer maslene kisline je izomaslena ali 2-metilpropanojska kislina.\n_START_SECTION_\nPridobivanje\n_START_PARAGRAPH_\nIndustrijsko jo pridobivajo s fermentacijo sladkorja ali \xc5\xa1kroba ob dodatku pokvarjenega sira; dodan kalcijev karbonat nevtralizira nastale kisline. Fermentacija \xc5\xa1kroba do maslene kisline pospe\xc5\xa1i bakterija Bacillus subtilis.'